《送强彦栗归吴》
元代·陈秀民

嗟我吴越人，茕茕客燕都。凡见吴越士，依依不忍疏。

况子重信义，尤与他人殊。宁无情缱绻，执手与踟蹰。

蓟门秋月白，城头夜啼乌。城中良家子，半是南征夫。

或从张都护，或属李轻车。道傍别妻子，泣下如迸珠。

自非英雄姿，孰使祸乱除。戎马暗中国，游子将何趋。

并州非故乡，东吴有田庐。子归慰父母，繄我独何如！

作者简介：元温州人，一作嘉兴人，字庶子。博学善书。为武冈城步巡检，知常熟州。历江浙行中书省参知政事、翰林学士。有《寄情稿)。